
ПОДАЦИ О ЧАСУ БР. 5
	Наставна тема
	Књижевни језик

	Наставна јединица
	Књижевно-језичке варијанте. Функционални стилови. Раслојавање језика 

	Тип часа
	Обрада

	Циљ часа
	· Упознавање ученика са основним типовима раслојавања језика и одликама функционалних стилова 

	Образовни задаци
	· Утврђивање и проширивање знања о основним типовима раслојавања језика. 

· Утврђивање и проширивање знања одликама функционалних стилова.

	Функционални задаци
	· Оспособљавање ученика да развијају логичко мишљење и повезују знања и садржаје.
· Развијање навике код ученика да учествују у разговору и да износе властите ставове.

	Васпитни задаци
	· Увиђање потребе континуираног рада на упознавању језичких појава ради побољшања језичке културе.
· Подстицање ученика на активно учествовање у раду на часу.
· Настојање да ученици сами уоче значај свог континуираног рада и залагања на часу.

	Кључни појмови
	Социјално раслојавање, територијално раслојавање, функционално раслојавање, функционални стилови, разговорни стил, административни стил, новинарски стил, научни стил, књижевноуметнички стил

	Облици рада
	Фронтални

	Наставне методе
	Монолошка, дијалошка, рад на тексту

	Наставна средства
	Табла, креда

	Место извођења наставе
	Учионица

	Корелација
	 Историја

	Литература и додатни материјал за наставнике
	· Весна Ломпар, Граматика – Уџбеник за други разред гимназија и средњих стручних школа, Београд,  Klett, 2013.
· Миодраг Павловић, Књижевност у другом разреду гимназије и средњих стручних школа, Klett, Београд, 2014.

	Литература и додатни материјал за ученике
	· Весна Ломпар, Граматика – Уџбеник за други разред гимназија и средњих стручних школа, Београд,  Klett, 2013.


	Напомене

ТОК ЧАСА 
	Уводни део часа
(5 минута)


	Ученици се уводе у тему часа читањем примера за функционалне стилове из Граматике (стр. 37−41) на основу којих они треба да одреде ком стилу припада прочитани текст. 

	Главни део часа
(35 минута)


	Упознавање ученика са разлозима за раслојавање језика и типовима раслојавања. 

Књижевно-језичке варијанте
· Зашто и како долази до раслојавања једног језика? Који су основни видови раслојавања једног језика? Како се назива диференцирање језика према друштвеним групама и социјалном миљеу? До чега доводи територијално раслојавање језика? Чиме је условљено функционално раслојавање?
· Раслојавање друштвене заједнице води раслојавању њенога језика. То се дешавало у давна времена: када се група говорника једнога језика раздваја услед сеоба или других разлога па из једног прајезика настаје више језика. Услед географских препрека (планински масиви или водена пространства) престајали су језички додири, свака група је развијала свој језик тако да је он постао нови језик међу сродним језицима. Тако су из прасловенског језика настали словенски језици који су се даље делили на групе удаљавајући се све више уз задржавање генетске сродности.
· Раслојавање се догађа као сталан и природан процес у сваком појединачном језику. Тај процес је начин постајања, развијања и обогаћивања националног језика. Основни видови раслојавања су социјално и територијално раслојавање националног језика, а варијанте књижевног (стандардног) језика јављају се у процесу функционалног и индивидуалног раслојавања.
· Социјално раслојавање је диференцирање језика према друштвеним групама и миљеу − тако настају социолекти или социјални дијалекти у којима се огледају специфичне карактеристике појединих друштвених слојева. Социолект се даље диференцира на специфичне социолекте: жаргон, сленг, арго. Сва три назива означавају некњижевни језик, посебан говор друштвеног слоја, професије или друштвене групе.  Проблеме социјалног раслојавања језика проучавају социолошка лингвистика и социологија језика. 
· Територијално раслојавање језика доводи до настајања дијалеката. Tо је различит говор две групе људи, које се разумеју јер говоре дијалектима заједничког (истог) језика. Дијалекти су регионални варијетети неког језика, географски одређени. Иако поседује сва формална обележја језика, дијалекат је нижи појам од језика. Језик је категоријално виши појам зато што може да обухвата више дијалеката и што се за њега везује национална припадност и културно наслеђе. Док језик ужива престиж, дијалекат се ниже вреднује и редовно асоцира са економском и образовном заосталошћу. Термин дијалекат често се користи и за социјално диференциране говоре који упућују на професију или друштвени статус говорника. Дијалекте проучава дијалектологија и то углавном са географско­територијалног и дијахронијског аспекта.
· Функционално раслојавање врши се у књижевном (стандардном) језику и условљено је професионалним потребама и специфичностима, ситуацијама у којима се користи стандардни језик и тематиком говора (излагања). Tо су различити функционални стилови и подстилови. Професија условљава специфичну употребу језика, лексику и синтаксу, који постају препознатљиви: административни, пословни, публицистички, научни, новинарски, песнички стил. Говорна ситуација намеће лексички избор, интонацију, тон.  јавно предавање, школско предавање, говор (у скупштини, на митингу, састанку), пригодан говор. Тема такође диктира начин и стил излагања (усменог или писаног): политички говор, поздравни говор, ин мемориам и слично. 
· У основне функционалне стилове спадају разговорни или колоквијални стил, научни стил, књижевно­уметнички стил, административни стил, публицистички стил. Индивидуално раслојавање подразумева начин употребе језика од стране појединачног говорника, из кога се разазнају статус, образовање, говорне навике и говорне карактеристике: застајкивање, понављање, брзи говор, спор говор, замуцкивање, емоционална обојеност, лексика, синтакса. Из тих разлога говори се о идиолекту као личном стилу.

Упознавање ученика са одликама функционалних стилова.
· Који функционални стилови постоје у нашем језику? У којим приликама се употребљава сваки од стилова? Које су одлике тих стилова? 

· Функционално раслојавање језика се огледа у појави функционалних стилова. Према предмету и методу мишљења, разликују се:
1. Разговорни стил. 
· ужи избор лексике;

· поједностављена реченична конструкција;

· средство споразумевања у свакодневној комуникацији; 
· честа употреба поштапалица и других речи које не спадају у књижевни језик.

2. Административни стил.

· устаљен ред речи, реченица, израза;

· избор речи је условљен делатношћу или предметом саопштења;

· облици: жалба, молба, тужба...;

· жеста употреба глагола вршити;
· честа употреба глаголских именица уместо глагола;

3. Новинарски (публицистички стил).
· кратка, јасна, једноставна реченица;
· избор речи познат ширем кругу читалаца;
· заступљен у средствима јавног информисања;
· чести шаблонски изрази (из добро обавештених извора, из кругова блиских влади...);
· објективност, поузданост, прецизност, критичност, актуелност, занимљивост;

· облици: чланак, вест, интервју, репортажа, часописи, дневне, недељне, месечне новине.

4. Научни стил.
· објективност, прецизност, тачност;

· реченице су комплексније;
· карактеристична је употреба одређених термина везаних за различите стручне области;

· важни елементи: цитати, фусноте, индекс појмова, литература;

· облици: есеј, путопис, биографија, мемоари, аутобиографија (књижевнонаучне врсте);

                    оглед, експеримент, елаборат, научни рад, расправа, студија, уџбеник, чланак.

5. Књижевноуметнички стил.
· заступљен у књижевним делима;

· у зависности од тога да ли се употребљава у поезији, прози или драми постоје и посебни подстилови; 

· слобода у избору речи, дуге и разгранате реченице, фигуративност, вишезначност (проза);

· употреба кованица, емоционалност, ритмичност, еуфонија (поезија).

	Завршни део часа
(5 минута)


	Приступа се изради одабраних задатака из Граматике (стр. 42‒45).
Ученици се упућују да се за наредни час припрема за анализу драме Ревизор Николаја В. Гогоља и да обрате пажњу на следеће: 
1. Слика руског друштва.
2. Књижевни поступци у разобличавању негативних друштвених појава и људсих мана. 

3. Комично и сатирично. 

4. Анализа композиције. Фазе у развоју драмске радње. 

5. Карактерни и психолошки портрети ликова у комедији у функцији приказивања представника разноликих друштвених слојева и њихових склоности ка пороцима и моралном пропадању. 


ИЗГЛЕД ТАБЛЕ 
	Књижевно-језичке варијанте

Функционални стилови
Социјално раслојавање − према друштвеним групама и миљеу;

Територијално раслојавање – дијалекти;

Функционално раслојавање – функционални стилови;

Разговорни стил: ужи избор лексике; поједностављена реченична конструкција;

        свакодневна комуникација; поштапалице, некњижевни изрази;

Административни стил: устаљен ред речи, реченица, израза; избор речи условљен 

                                             делатношћу или предметом саопштења; 

                                             облици: жалба, молба, тужба...;

Новинарски: кратка, јасна, једноставна реченица; избор речи познат ширем кругу 

                         читалаца; средства јавног информисања; шаблонски изрази; објективност, 

                         поузданост, прецизност, критичност, актуелност, занимљивост; 

                         облици: чланак, вест, интервју, репортажа

Научни стил: објективност, прецизност, тачност; комплексније реченице; употреба  

                          термина из стручних области; важни елементи: цитати, фусноте, индекс 

                          појмова, литература; 

                          облици: научни рад, расправа, студија, уџбеник, чланак

Књижевноуметнички: слобода у избору речи, дуге и разгранате реченице, фигуративност, 

                                          вишезначност (проза); употреба кованица, емоционалност, 

                                          ритмичност, еуфонија (поезија).

